L 147/112
BG
Официален вестник на Европейския съюз
7.6.2023 г.
(3)
Наскоро постъпилите чрез системата RASFF уведомления сочат съществуването на сериозен пряк или косвен риск за човешкото здраве, произтичащ от някои храни или фуражи.
Освен това официалният контрол на някои храни и фуражи от неживотински произход, извършен от държавите членки през втората половина на 2022 г., свидетелства за нуждата от изменение на списъците в приложения I и II към Регламент за изпълнение (ЕС) 2019/1793 с цел опазване на здравето на хората в Съюза.
(4)
От януари 2010 г. насам сладките пиперки (Capsicum annuum) и пиперките от рода Capsicum (различни от сладки) от Доминиканската република се подлагат на засилен официален контрол и на специални условия при въвеждането им в Съюза поради риска от замърсяване с остатъци от пестициди.
Официалният контрол, извършван от държавите членки, свидетелства за подобрение в спазването на приложимите изисквания, предвидени в законодателството на Съюза.
Резултатите от този контрол са доказателство за това, че въвеждането на посочените хранителни продукти в Съюза вече не представлява сериозен риск за човешкото здраве.
Поради това не се налага да продължи действието на разпоредбата, предвиждаща всяка пратка да се придружава от официален сертификат, в който се посочва, че всички резултати от вземането на проби и анализа потвърждават съответствието с изискванията на Регламент (ЕО) No 396/2005 на Европейския парламент и на Съвета (4).
Същевременно държавите членки следва да продължат да извършват официални проверки, за да гарантират, че ще се запази сегашното ниво на съответствие.
Съответно вписването за сладки пиперки (Capsicum annuum) и пиперки от рода Capsicum (различни от сладки) от Доминиканската република в точка 1 от приложение II към Регламент за изпълнение (ЕС) 2019/1793 следва да бъде заличено и прехвърлено в приложение I към същия регламент за изпълнение, като се запази честотата на проверките за идентичност и физическите проверки, определена на 50 % от пратките, въвеждани в Съюза.
(5)
По отношение на пратките със сладки пиперки (Capsicum annuum), пиперки от рода Capsicum (различни от сладки) и портокали от Египет, при официалния контрол, извършван от държавите членки в съответствие с членове 5 и 6 от Регламент за изпълнение (ЕС) 2019/1793, бяха установени чести случаи на неспазване на приложимите изисквания, предвидени в законодателството на Съюза, що се отнася до замърсяването с остатъци от пестициди.
Поради това е целесъобразно да се увеличи на 30 % честотата на проверките за идентичност и физическите проверки, които трябва да се извършват на посочените пратки, въвеждани в Съюза.
(6)
По отношение на пратките със захарна ябълка (Annona squamosa) от Египет данните от уведомленията, постъпили чрез системата RASFF, както и информацията относно извършвания от държавите членки официален контрол свидетелстват за появата на нови рискове за човешкото здраве, дължащи се на възможно замърсяване с остатъци от пестициди.
Поради това е необходимо да се изисква засилен официален контрол върху въвеждането на посочената стока от Египет.
Съответно тази стока следва да бъде добавена в приложение I към Регламент за изпълнение (ЕС) 2019/1793, като честотата на проверките за идентичност и физическите проверки бъде определена на 20 % от пратките, въвеждани в Съюза.
(7)
От януари 2019 г. насам фъстъците и продуктите, произведени от фъстъци, от Гамбия се подлагат на засилен официален контрол и на специални условия при въвеждането им в Съюза поради риска от замърсяване с афлатоксини.
Тези стоки не са внасяни в Съюза в продължение на повече от три години.
Съответно вписването за фъстъци и продукти, произведени от фъстъци, от Гамбия в точка 1 от приложение II към Регламент за изпълнение (ЕС) 2019/1793 следва да бъде заличено и прехвърлено в приложение I към същия регламент за изпълнение, като честотата на проверките за идентичност и физическите проверки бъде определена на 50 % от пратките, въвеждани в Съюза.
Държавите членки следва да продължат да извършват официални проверки, за да гарантират, че след отпадането на специалните условия при потенциално възобновяване на търговията посочените стоки, въведени в Съюза, отговарят на приложимите изисквания, предвидени в законодателството на Съюза по отношение на замърсяването с афлатоксини.
(8)
По отношение на пратките с моринга (Moringa oleifera) от Индия при официалния контрол, извършван от държавите членки в съответствие с членове 5 и 6 от Регламент за изпълнение (ЕС) 2019/1793, бяха установени чести случаи на неспазване на приложимите изисквания, предвидени в законодателството на Съюза, що се отнася до замърсяването с остатъци от пестициди.
Поради това е целесъобразно да се увеличи на 20 % честотата на проверките за идентичност и физическите проверки, които трябва да се извършват на посочените пратки, въвеждани в Съюза.
(4) Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (ОВ L 70, 16.3.2005 г., стр. 1).